CINNEADH (AE) 2022/796 ÓN gCOIMISIÚN

an 12 Bealtaine 2022

lena bhformheastar, thar ceann an Aontais Eorpaigh, leasú ar Iarscríbhinn XVIII a ghabhann leis an gComhaontú Comhlachais idir an tAontas Eorpach agus a Bhallstáit, ar thaobh amháin, agus Meiriceá Láir, ar an taobh eile

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Chinneadh 2012/734/AE ón gComhairle an 25 Meitheamh 2012 maidir le síniú, thar ceann an Aontais Eorpaigh, an Chomhaontaithe lena mbunaítear Comhlachas idir an tAontas Eorpach agus a Bhallstáit, ar thaobh amháin, agus Meiriceá Láir, ar an taobh eile, agus cur i bhfeidhm sealadach Chuid IV de maidir le cúrsaí trádála (1) agus go háirithe Airteagal 4 de,

De bharr an mhéid seo a leanas:

(1) Tá teacht i bhfeidhm an Chomhaontaithe Comhlachais idir an tAontas Eorpach agus a Bhallstáit, ar thaobh amháin, agus Meiriceá Láir, ar an taobh eile, (“an Comhaontú”) ar feitheamh.

(2) Mar sin féin, déantar foráil in Airteagal 353(4) den Chomhaontú maidir le cur i bhfeidhm sealadach Chuid IV de maidir le cúrsaí trádála. Dá bharr sin, tá Cuid IV den Chomhaontú á cur i bhfeidhm go sealadach ón 1 Lúnasa 2013 i leith Hondúras, Nicearagua agus Phanama, ón 1 Deireadh Fómhair 2013 i leith Chósta Ríce agus na Salvadóire, agus ón 1 Nollaig 2013 i leith Ghuatamala.

(3) In Airteagal 247 den Chomhaontú, déantar foráil maidir leis an bhféidearthacht tásca geografacha nua a chur le hIarscríbhinn XVIII (“Tásca Geografacha faoi Chosaint”) a ghabhann leis an gComhaontú tar éis don nós imeachta agóide a bheith curtha i gcrích ina leith agus tar éis do na húdaráis inniúla náisiúnta nó réigiúnacha scrúdú a dhéanamh orthu go rathúil i gcomhréir leis na rialacha agus nósanna imeachta ábhartha thar ceann na Comhairle Comhlachais.

(4) Chuir Cósta Ríce iarraidh faoi bhráid an Aontais chun tásc geografach nua amháin a chur le Cuid B d’Iarscríbhinn XVIII a ghabhann leis an gComhaontú. Chuir an tAontas nós imeachta agóide an táisc gheografaigh nua sin agus an scrúdú air i gcrích.

(5) Chuir an tSalvadóir iarraidh faoi bhráid an Aontais chun 10 dtásc geografach nua a chur le Cuid B d’Iarscríbhinn XVIII a ghabhann leis an gComhaontú. Chuir an tAontas nós imeachta agóide na dtásc geografach nua sin agus an scrúdú orthu i gcrích.

(6) De bhun Airteagal 6 den Chomhaontú, tá sé de chumhacht ag an gComhairle Comhlachais a bunaíodh de bhun Airteagal 4 den Chomhaontú liosta na dtásc geografach a leagtar amach in Iarscríbhinn XVIII den Chomhaontú a mhodhnú.

(7) Le hAirteagal 274 den Chomhaontú, bunaítear Fochoiste um Maoin Intleachtúil, a fhéadfaidh modhnuithe a mholadh, lena bhformheas ag an gComhairle Comhlachais, ar liosta na dtásc geografach a leagtar amach in Iarscríbhinn XVIII den Chomhaontú.

(8) An 13 Meitheamh 2022, rinne an Fochoiste um Maoin Intleachtúil measúnú ar an bhfaisnéis i ndáil leis an tásc geografach breise ó Chósta Ríce agus ón tSalvadóir agus mhol sé don Chomhairle Comhlachais Cuid B d’Iarscríbhinn XVIII a ghabhann leis an gComhaontú a mhodhnú dá réir.

(9) Dá bhrí sin, ba cheart Cuid B d’Iarscríbhinn XVIII a ghabhann leis an gComhaontú a leasú dá réir sin agus ba cheart na leasuithe a fhormheas thar ceann an Aontais,

TAR ÉIS A CHINNEADH MAR A LEANAS:

Airteagal 1 Formheastar leis seo, thar ceann an Aontais, na leasuithe ar Chuid B d’Iarscríbhinn XVIII, a ghabhann leis an gComhaontú a leagtar amach sa dréacht-Chinneadh ón gComhairle Comhlachais. Tá an dréacht-Chinneadh ón gComhairle Comhlachais i gceangal leis an gCinneadh seo.

Airteagal 2 Tá ionadaí an Aontais sa Chomhairle Comhlachais údaraithe an cinneadh ón gComhairle Comhlachais a fhormheas thar ceann an Aontais.

Airteagal 3 Foilseofar an Cinneadh seo in Iris Oifigiúil an Aontais Eorpaigh. Tar éis a ghlactha, foilseofar an Cinneadh ón gComhairle Comhlachais in Iris Oifigiúil an Aontais Eorpaigh.

Arna dhéanamh sa Bhruiséil, 12 Bealtaine 2022. Thar ceann an Choimisiúin Janusz WOJCIECHOWSKI Comhalta den Choimisiún

(1) IO L 346, 15.12.2012, lch. 1.